
Acatistul Sfântului Diadoh, episcopul Foticeii 
(s.v. 29 martie / s.n. 11 aprilie) 


Sfântul ierarh Diadoh, episcop al Foticeii (s.v. 29 martie / s.n. 11 aprilie): 

Materiale despre Sfântul ierarh Diadoh, episcop al Foticeu: 
https://independent.academia.edu/emystea/Sf-ier-Diadoh-al-Foticeii 
https://archive.org/details/Qsteaemy?query=Diadoh 
https://www.slideshare.net/steaemy1/search_my_uploads?type=&new=&q=Diadoh 

În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 

Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 

Troparul Sfântului Diadoh, episcopul Foticeii, glasul 1: Păstor şi dascăl prea înţe- 
lept al Bisericii te-ai arătat, Sfinte Diadoh, iar de dumnezeiasca înţelepciune şi cu- 
noştință împărtăşindu-te, te-ai ridicat întru smerenie şi dragoste la desăvârşitul chip 
al Arhieriei Domnului. Pentru aceasta rugămu-te, fii nouă mijlocitor şi pururi rugă- 
tor înaintea scaunului Treimii, ca să aflăm iertare de greșeli şi sufletelor noastre 
mare milă. 

Condacul 1 

Unindu-ţi chipul prin dragoste cu virtuțile lui Dumnezeu, te-ai arătat icoană vie a 
Arhiereului Hristos, Sfinte Diadoh. Şi gustând întru multă simțire dulceaţa Prea- 
sfântului Duh, întru bucuria Tatălui Ceresc ca un fiu ai intrat: Bucură-te, Sfinte 
Diadoh, dascăl al isihiei şi arhierească mlădiță a împărăției Sfintei Treimi! 


Icosul 1 

Viaţa ta, Sfinte Diadoh, a rămas înveșmântată în taină, însă din cuvântul tău ca un 
mare ascet şi cunoscător al dumnezeieștii viețuiri ai strălucit, pom înmiresmat al 
Raiului din roade vădindu-te: 

Bucură-te, hotar al viețuirii celei înalte; 

Bucură-te, teolog întru lărgimea vederii duhovnicești; 

Bucură-te, vas al smereniei şi milei dumnezeiești; 

Bucură-te, pomenire de Dumnezeu ce surpi deprinderea răului; 

Bucură-te, chip al negrăitei mişcări spre Cel Necuprins; 

Bucură-te, îndrăzneală ce cauţi dragostea Sfintei Treimi; 

Bucură-te, lhbertate robită prin dragoste lui Hristos; 

Bucură-te, credinţă hrănită de strălucirea iluminării dumnezeiești; 

Bucură-te, nevoitor al curăției; 

Bucură-te, cuvânt ce saturi simțirea duhovnicească a minţii; 

Bucură-te, cuvânt lărgit prin contemplaţie după măsura dragostei; 

Bucură-te, cuvânt închinat lui Dumnezeu prin smerita cugetare; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 2-lea 

AJ învăţat, părinte, că harul Botezului curăţă chipul lui Dumnezeu din om de înti- 
năciunea păcatului, sălăşluindu-se în adâncul minţii, chiar dacă prezenţa lui e aco- 
perită. Abia după ce am sporit în dragoste ni se face și harul simţit, zugrăvind peste 
chip asemănarea. lar cu dumnezeieștile tale cuvinte ai păzit curată de erezia masa- 
lienilor învățătura Bisericii şi credinţa în Sfintele ei Taine, pentru care împreună cu 
tine slăvim pe Hristos: Aliluia! 


Icosul al 2-lea 

Din Sfintele Scripturi şi trăirea în Duhul ai arătat că înainte de Sfântul Botez harul 
îndeamnă sufletul spre cele bune din afară, iar satana foieşte în adâncurile lui, 
încercând să stăvilească toate ieșirile minţii spre Domnul. Dar din ceasul în care 
renaştem, harul intră înlăuntru, iar diavolul e scos afară, războindu-ne din jurul 
INIMII, prin gânduri şi simțirile trupului. Pentru aceasta și dragostea de Dumnezeu, 

când ne gândim la EI fierbinte, din adâncul inimu o simţim, iar noaptea patimilor 
ca pe întunericul cel din afară. 

Bucură-te, căutare a locului inimii; 

Bucură-te, aflare în adâncul de taină a comorilor vieții; 

Bucură-te, alergare pe cărarea sfintelor nevoinţe; 

Bucură-te, răbdare a necazurilor de la demoni întru simţirea propriei neputinţe; 
Bucură-te, câștigare prin răbdare a smereniei curățitoare; 

Bucură-te, sărăcie cu duhul făcută piatră de altar; 

Bucură-te, minte pironită pe crucea inimii; 

Bucură-te, pază a Chipului nestricăciunii cu armele luminii; 

Bucură-te, trecere prin apa pocăinţei şi focul cunoștinței de Dumnezeu; 

Bucură-te, închinare, chip al unirii celor despărțite de păcat; 

Bucură-te, inimă în rugăciune, renăscută din apă şi duh; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 3-lea 

Doctor şi călăuză iscusită ești celor încercaţi de patimi, pătrunzând prin harul lui 
Dumnezeu în tainițele inimii şi vindecând cu puterea Lui sufletele celor ce voiesc 
tămăduirea. lar prin tine lucrând Hristos, toată Biserica se întărește şi într-un glas 
cântă: Aliluia! 


Icosul al 3-lea 

Ne-ai învăţat, părinte, că viața duhovnicească începe prin curăţire cu multă luare 
aminte şi frică de Dumnezeu. Căci Domnul ne cheamă să-L urmăm întru lumină, 
lăsând grijile deşarte şi poftele ce aștern întunericul nepăsării. 

Bucură-te, curăţire, rod al ascultării şi înfrânării; 

Bucură-te, curăţire ce trezești simţirea mângâierii dumnezeieşti; 

Bucură-te, curăţire ce odrăsleşti rodul dragostei; 

Bucură-te, trezvie a minţii ce străjuieşti vistieriile firii; 

Bucură-te, tăcere ce dai tărie în mânia cea împotriva patimi; 

Bucură-te, liniștire ce iubeşti dreapta socoteală; 

Bucură-te, răbdare neclintită în aşteptarea harului Sfântului Duh; 

Bucură-te, cămară strălucind de lumina Lui sfântă şi slăvită; 

Bucură-te, sfântă nevoinţă întru a nu stinge duhul; 

Bucură-te, minte făcută străvezie de lumina dumnezeiască; 

Bucură-te, fierbinte pomenire a numelui Domnului lisus; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 

Condacul al 4-lea 

Pământul iubirii de sine l-ai părăsit pentru dragostea lui Hristos, de care te-ai alipit 
prin puterea unui negrăit dor. Neîncetat către hotarul vederii lui Dumnezeu călă- 
torind, cu închinare cântai: Aliluia! 


Icosul al 4-lea 

Toate ispitele şi supărările le topeai în dulceaţa harului, încât ocărât sau păgubit 
fiind, nedesfăcut de legătura dragostei te arătai, întru plinirea legii duhovnicești. 
Bucură-te, suflet condus de alaiul virtuţilor înaintea Sfintei Treimi; 

Bucură-te, credință, cugetare nepătimaşă despre Dumnezeu; 

Bucură-te, smerenie, căutare doar de slava lui Dumnezeu; 

Bucură-te, nădejde, călătoria minţii spre cele nevăzute; 

Bucură-te, răbdare, stăruință de a-L vedea cu ochii înţelegerii pe Cel Nevăzut, ca 
văzut; 

Bucură-te, neiubire de arginți, dorire de neagonisire, aşa cum cineva vrea să aibă; 
Bucură-te, cunoştinţă, uitare de sine când te gândești la Dumnezeu; 

Bucură-te, smerită cugetare, uitare atentă a isprăvilor tale; 

Bucură-te, nemâniere, dorință multă de a nu te mânia; 

Bucură-te, curăţie, simţire pururea lipită de Domnul; 

Bucură-te, iubire, sporire a prieteniei cu cei ce ne ocărăsc; 

Bucură-te, desfătare în Dumnezeu, socotire ca bucurie a tristeții morții; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 5-lea 

Sfeşnicul cunoștinței lumina în tine pururi, căci prin toate, şi mai ales prin pacea 
sufletului, dăruiai odihnă Duhului Sfânt, neîntristând cu nimic bunătatea Lui. Pen- 
tru aceasta, tuturor grăiai că numai El poate curăți mintea și să o izbăvească din 
mâinile nevăzuţilor tâlhari cu puterea Sa, ca luminată și neînceţoşată să cânte cu 
mulțumire: Aliluia? 


Icosul al 5-lea 

Chipul tău izvora puterea credinţei lucrătoare prin dragoste, pe toți îndemnându-i 
să intre în focul trăirii duhovniceşti, iar mustrările conştiinţei ca pe un leac al vieții 
să le primească. 

Bucură-te, cuget subțiat prin osteneli și dureri; 

Bucură-te, dor nemărginit de mărturisire; 

Bucură-te, cuvânt fără pizmă; 

Bucură-te, râvnă fără răutate; 

Bucură-te, credință, apă a uitării relelor; 

Bucură-te, pocăință, revărsare de lacrimi cu multă mulțumire; 

Bucură-te, osândire a păcatelor proprii ce alungi judecata; 

Bucură-te, frică de Domnul ce cureți lepra voluptăţii; 

Bucură-te, mişcare spre bunătatea dumnezeiască neîmpiedicată de grijă; 

Bucură-te, simplitate a dispoziției inimii ce atingi limanul voii dumnezeiești,; 
Bucură-te, trup înflorit prin har şi nădejdea cea bună a inimii; 

Bucură-te, desăvârşită nemişcare din locul rugăciunii; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 6-lea 

Pe calea fără întoarcere a prefaceri duhovniceşti ai alergat, Sfinte Diadoh, iar 
împlinind faptele dreptății în duh de smerenie, Chipul ţi l-ai luminat cu liniştea ne- 
grăită a chemării lui Hristos: Aliluia! 


Icosul al 6-lea 

Pătimind lucrarea harului, izvor de dragoste şi bucurie spre slava Bisericii te-ai 
arătat, iar uns de mirul Cuvântului ne-ai împărtăşit din experienţă ştiinţa luptei 
duhovnicești. 

Bucură-te, îmbrăcare în Hristos, prin împărtăşirea de dumnezeieștile Taine; 
Bucură-te, risipire prin pomenirea Domnului lisus a adierii vicleanului; 

Bucură-te, suflet purtat spre Hristos de o mișcare neşovăielnică şi fără năluciri,; 
Bucură-te, trup atras de suflet în sânul dragostei netâlcuite; 

Bucură-te, feciorie a minţii ce naşti deosebirea duhurilor; 

Bucură-te, stăruinţă în ascultare ce nimicești părerea de sine; 

Bucură-te, ascultare cu bucurie ce odrăsleşti smerita cugetare; 

Bucură-te, ascultare, ușă şi intrare spre dragostea lui Hristos; 

Bucură-te, bărbăţie şi milă ce așterni cale blândeții; 

Bucură-te, împlinire a canonului conștiinței; 

Bucură-te, chip de împărat al creației, prin asemănarea cu Hristos; 

Bucură-te, iubire de Dumnezeu din tot cugetul şi simțirea inimii; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 7-lea 

Prin paza simţurilor ținerea de minte a inimii spre lucrarea poruncilor o ai întărit. 
Iar prin ochii virtuților pe Dumnezeu văzând, cu aripile dragostei Lui te-ai acope- 
rit, asemănându-te heruvimilor, care neîncetat cântă: Aliluia! 


Icosul al 7-lea 

A1 învăţat pe creştini să deprindă ura față de patimile neraţionale, dar să nu se scâr- 
bească precum maniheii de cele fireşti invocând asceza. Ci cu înfrânarea să-și 
înfrumusețeze trupul ca pe un altar al Duhului Sfânt şi semn al dragostei adevărate. 
Bucură-te, lucrare a virtuţilor cu măsura dreptei socoteli; 

Bucură-te, nevoinţă a trupului ce slujești luptei duhovnicești; 

Bucură-te, păzire a înfrânării de viermele slavei deşarte; 

Bucură-te, postire, cale spre fericita cumpătare; 

Bucură-te, răbdare fără şovăire a amărăciunii luptei; 

Bucură-te, tărie a cugetului nemoleşită de desfătări; 

Bucură-te, nădejde a vindecării aruncată spre Hristos; 

Bucură-te, inimă mulțumitoare ce atingi hotarul neprihănirii; 

Bucură-te, mutare a plăcerii în simţirile duhovniceşti; 

Bucură-te, strâmtorare a cugetului, cărare a Vieţii veşnice; 

Bucură-te, credință ce primeşti arvuna vieţii viitoare; 

Bucură-te, privire întoarsă prin pomenirea de Dumnezeu în adâncul inimii; 
Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 8-lea 

De asprimea patimilor curăţindu-ţi mintea, iar simţirea ca pe un prunc la sânul Du- 
hului încălzind-o, ca de la o maică te-ai învăţat a cugeta şi a striga: „Doamne lisuse 
Hristoase!”. Aşa ai aflat înlăuntrul inimii mărgăritarul iubirii de Dumnezeu şi pen- 
tru EI cele trecătoare lăsând, neîncetat cântai: Aliluia! 


Icosul al 8-lea 

Ca pe o mireasă fără prihană cugetul Bisericii l-ai înfățişat lui Hristos, tuturor 
împărtăşind lumina dragostei şi curăța credinţei, cu arhierească vrednicie. 
Bucură-te, nevedere a lumii făcută mahramă a Cuvântului; 

Bucură-te, mahramă a simțirui pecetluită cu Chipul Lui; 

Bucură-te, vedere apoi şi a celor din afară prin lumina din icoană; 

Bucură-te, memorie sfințită de întipărirea Numelui mântuitor; 

Bucură-te, păzire a cugetului în hotarul închinării; 

Bucură-te, jertfire a voii proprii ce întrupezi voia dumnezeiască; 

Bucură-te, tăcere la vreme, maica gândurilor prea înțelepte; 

Bucură-te, înlăcrimată şi blândă cugetare; 

Bucură-te, limpede cântare a stăpânirii Domnului; 

Bucură-te, sărăcie de Dumnezeu iubitoare, năstrapă a Teologiei; 

Bucură-te, nejudecare, inimă copleşită de dreptatea dragostei lui Hristos; 
Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 

Condacul al 9-lea 
Sfântul loan Botezătorul însuși ţi s-a arătat în vedenie, din ale cărui cuvinte chipul 
vederii duhovnicești l-ai zugrăvit, cântând împreună cu el: Aliluia! 


Icosul al 9-lea 

În fulgerările luminii negrăite cu cuvintele lui Dumnezeu hrănindu-ţi mintea, ai 
intrat în cămara Mirelui Hristos, prin care chipul unirii celei mai presus de fire 
Bisericii l-ai împărtăşit. 

Bucură-te, rugăciune ostenitoare, plinire a milosteniei; 

Bucură-te, pocăință izbăvitoare de patimi; 

Bucură-te, vestire cu putere multă a Împărăției lui Dumnezeu; 

Bucură-te, răbdare cu bucurie a lipsei şi necazurilor; 

Bucură-te, neprihănită mânie ce alungi moleșeala şi întristarea; 

Bucură-te, râvnă a cuvioşiei împotriva păcatului; 

Bucură-te, mişcare nemişcată a inimii sub suflarea harului; 

Bucură-te, smerenie, veșmânt al dumnezeirii,; 

Bucură-te, îngerească pace a mărturisiri! curate; 

Bucură-te, conștiință încredinţată de iertare prin lacrimile dragostei; 

Bucură-te, gustare întru cunoştinţă a Trupului și Sângelui lui Hristos; 

Bucură-te, răstignire de bunăvoie pe Crucea Iubiri; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 10-lea 

Împărăţind în tine harul, frumuseţea izvoarelor Foticeii cu strălucirea dogmelor o 
ai umbrit. Căci învăţai ca unul care are putere, iar de buruienile eretice pământul 
inimilor curățind, soborniceasca credinţă o ai semănat: Aliluia! 


Icosul al 10-lea 

Împreună cu alţi ierarhi, pe împăratul Leon I l-ai înştiinţat de moartea patriarhului 
Alexandriei, Proterie, ucis de monofiziți. Și de cugetul pângăritor icoana mântuirii 
apărând, pe Hristos în două firi nedespărțite și neamestecate L-ai mărturisit. 
Bucură-te, stâlp neclintit al Bisericii; 

Bucură-te, mântuitoare grijă de odoarele credinței; 

Bucură-te, minte înălțată deasupra zidirii; 

Bucură-te, cuvânt încălzit de Soarele Hristos; 

Bucură-te, cuvânt mângâiat de adierea Sfântului Duh; 

Bucură-te, cuvânt umbrit de Părintele luminilor; 

Bucură-te, gândire adâncă la moarte, hotarul veşniciei; 

Bucură-te, smerenie ce prefaci deznădejdea în fericită întristare; 

Bucură-te, socotire de sine mai prejos decât toată zidirea; 

Bucură-te, dar şi lepădare de sine întru mărturisirea credinţei; 

Bucură-te, inimă unită cu mintea lui Hristos; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 11-lea 
Pe scara de la pământ la cer descoperită lui lacov, ca un înger al păcii urcai şi co- 
borai, adâncul Proniei dumnezeiești scrutând cu inimă curată: Aliluia! 


Icosul al 11-lea 

Ca un prunc adevărat al harului, cu mici părăsiri şi dese mângâieri alăptat, te-ai 
deprins cu toată frica şi întru multă smerenie să-L chemi pe Domnul în ajutor, cu- 
noscând răutatea vrăjmașului. Pe care prin bunătatea lui Dumnezeu risipind-o, ai 
ajuns la bărbatul desăvârşit şi măsura vârstei plinirii lui Hristos. 

Bucură-te, iubire de Hristos cu nesăturată voință; 

Bucură-te, iubire de osteneală întru simţirea dragostei Lui; 

Bucură-te, gustare cu toată încredințarea din dulceaţa ei; 

Bucură-te, zi de zi înnoit întru omul dinăuntru; 

Bucură-te, prefăcut întreg în cuptorul harului; 

Bucură-te, suflet hrănit cu focul necreat; 

Bucură-te, trup îmbrăcat în slava Mirelui; 

Bucură-te, inimă acoperită de vălul pomenirii de Dumnezeu; 

Bucură-te, chip zugrăvit de har după dumnezeiasca asemănare; 

Bucură-te, mucenicie cu duhul și desăvârșită mărturisire; 

Bucură-te, a dragostei lui Hristos cu viaţa zugrăvire; 

Bucură-te, fierbinte ajutător şi păcii de sus mijlocitor; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 12-lea 

Chiar şi pentru greşelile sau împrăștierile fără de voie ne-ai învăţat, părinte, să 
facem Stăpânului jertfă de mărturisire, până ce conștiința se va încredința de ier- 
tare prin lacrimile dragostei. Ca nu cumva în vremea ieșirii să aflăm în frică o măr- 
turie a păcatului, ci cu îngerii păcii deasupra oștilor întunecate înălțându-ne, să 
cântăm: Aliluia! 


Icosul al 12-lea 

Într-aripat de dragostea Sfintei Treimi şi întru Duhul numind pe Dumnezeu Tată, 
în ceasul ieşirii tale ai fost înălțat pe carul de foc al virtuţilor până în prezența 
Domnului, împreună cu toți sfinți. 

Bucură-te, strălucire a smereniei de pe urmă; 

Bucură-te, smerită cugetare ce te umpli de dumnezeiasca bunătate; 

Bucură-te, gustare întru răbdare a paharului pătimirilor; 

Bucură-te, bucurie şi înțeleaptă sfială a păşirii întru odihnă; 

Bucură-te, mucenicească mărturisire a conştiinţei în suferințele ultime; 

Bucură-te, păzire cu hotărâre şi evlavie a darului dumnezeiesc; 

Bucură-te, locaş al harului prin desăvârșirea întru neputințe; 

Bucură-te, primire prin cruce a peceții virtuţii lui Dumnezeu; 

Bucură-te, dar al închinării adus la altarul iubirii Sfintei Treimi; 

Bucură-te, rod înmiresmat al Bisericii; 

Bucură-te, inimă întipănită cu numele biruinţei; 

Bucură-te, că viaţa lui Hristos a înghițit ceea ce era în tine muritor; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul al 13-lea (de trei ori) 

O, Sfinte arhiereule al lui Hristos şi cinstit mădular al Bisericii, ascultă smerita 
noastră rugăciune şi văzându-ne neputinţa, cheamă dintru negrăita strălucire asu- 
pra noastră milostivirea Domnului și a prea curatei Maicii Sale. Ca îndreptați din 
credință, înrădăcinați în dragoste şi într-aripaţi prin nădejde să primim la Judecată 
cercarea de foc a faptelor, nu spre osândă, ci spre luminare şi cu îndrăznire să cân- 
tăm: Aliluia! 


Apoi se zice iarăşi: 


Icosul 1 

Viaţa ta, Sfinte Diadoh, a rămas înveșmântată în taină, însă din cuvântul tău ca un 
mare ascet şi cunoscător al dumnezeieștii viețuiri ai strălucit, pom înmiresmat al 
Raiului din roade vădindu-te: 

Bucură-te, hotar al viețuirii celei înalte; 

Bucură-te, teolog întru lărgimea vederii duhovniceşti; 

Bucură-te, vas al smereniei şi milei dumnezeiești; 

Bucură-te, pomenire de Dumnezeu ce surpi deprinderea răului; 

Bucură-te, chip al negrăitei mişcări spre Cel Necuprins; 

Bucură-te, îndrăzneală ce cauţi dragostea Sfintei Treimi; 

Bucură-te, lhbertate robită prin dragoste lui Hristos; 

Bucură-te, credinţă hrănită de strălucirea iluminării dumnezeiești; 

Bucură-te, nevoitor al curăţiei; 

Bucură-te, cuvânt ce saturi simţirea duhovnicească a minţii; 

Bucură-te, cuvânt lărgit prin contemplaţie după măsura dragostei; 

Bucură-te, cuvânt închinat lui Dumnezeu prin smerita cugetare; 

Bucură-te, Sfinte Diadoh, dascăl al isihiei și arhierească mlădiță a împărăției 
Sfintei Treimi! 


Condacul 1 

Unindu-ţi chipul prin dragoste cu virtuțile lui Dumnezeu, te-ai arătat icoană vie a 
Arhiereului Hristos, Sfinte Diadoh. Şi gustând întru multă simţire dulceaţa Prea- 
sfântului Duh, întru bucuria Tatălui Ceresc ca un fiu ai intrat: Bucură-te, Sfinte 
Diadoh, dascăl al isihiei şi arhierească mlădiță a împărăției Sfintei Treimi! 


ŞI se face otpustul. 


Sinaxar 


Tot în această zi (29 martie), pomenirea celui întru Sfinţi părintele nostru 
Diadoh, episcopul Foticeii, în Epir, al cărui "Cuvânt ascetic” se găseşte în 
Filocalia românească, volumul 1. 

După Diadoh scopul vieţii duhovniceşti este unirea sufletului cu Dumnezeu prin 
dragoste. EI face deosebirea între "chipul" lui Dumnezeu în om şi "asemănarea" cu 
EI. Prin păcatul strămoşesc "chipul" dumnezeiesc s-a întinat, s-a spălăcit. Harul 
Botezului curăţă "chipul", îl spală de întinarea păcatului. Dar prin aceasta încă nu 
avem şi "asemănarea". Spălarea chipului se face fără colaborarea noastră; lucrarea 
aceasta a harului încă n-o simţim. "Asemănarea" începem să o câştigăm pe măsură 
ce ne sporim sforțările noastre pentru o viaţă virtuoasă şi o atingem deplin când a 
crescut în noi dragostea de Dumnezeu în mod covârşitor. Abia după ce am sporit în 
"asemănare", în dragoste, ni se face şi harul "simţit". 


"Harul, cum am zis, chiar din clipa în care ne botezăm se ascunde în adâncul min- 
ţii. Dar îşi acoperă prezenţa faţă de simţirea minţii. Din moment ce începe însă 
cineva să iubească pe Dumnezeu cu toată hotărârea, o parte din bunătăţile harului 
intră în comuniune într-un chip tainic, cu sufletul prin simţirea minţii. Căci pe 
măsură ce sporeşte sufletul, şi darul dumnezeiesc îşi arată dulceaţa sa minţii”. 


"Două bunuri ne aduce nouă sfântul har al Botezului renașterii, dintre care unul 
covârşeşte pe celălalt în chip nesfârşit. Cel dintâi ni se dă îndată. Căci ne înnoieşte 
chiar în apă şi luminează toată trăsăturile sufletului, adică "chipul", îndepărtând 
toată zbârcitura păcatului nostru. lar celălalt aşteaptă ca să înfăptuiască împreună 
cu noi, ceea ce este "asemănarea". Când începe deci mintea să guste întru multă 
simţire dulceaţa PreaSfântului Duh, suntem datori să ştim că începe harul să zugră- 
vească aşa zicând peste chip, "asemănarea". 


Diadoh arată că, dacă până la Botez înăuntrul sufletului se află diavolul, de la 
Botez înăuntrul lui se sălăşluieşte harul, iar diavolul e scos afară. De aici înainte 
sufletul este influenţat de har dinăuntrul său; iar diavolul îl influenţează numai din 
afară, prin mustul trupului şi prin simţurile lui. 


"Unii au născocit cu atât harul cât şi păcatul, adică atât Duhul adevărului cât şi 
duhul rătăcirii se ascund în mintea celui ce se botează. De aceea zic că o persoană 
îmbie mintea spre cele bune, iar cealaltă îndată spre cele potrivnice. Eu însă am 
înţeles din dumnezeieştile Scripturi şi din însăşi simţirea minţii că înainte de 
Sfântul Botez harul îndeamnă sufletul spre cele bune din afară, iar satana foieşte în 
adâncurile lui, încercând să stăvilească toate ieşirile minţii înspre dreapta. Dar din 
ceasul în care renaştem, diavolul e scos afară, iar harul intră înăuntru. Ca urmare 
aflăm că, precum odinioară stăpânea asupra sufletului rătăcirea, aşa după Botez 
stăpâneşte asupra lui adevărul. Lucrează, ce e drept, satana asupra sufletului şi 
după Botez, ca şi mai înainte, ba de multe ori chiar mai rău. Dar nu ca unul ce se 

află la un loc cu harul, să nu fie, ci învăluind oarecum mintea în fumul dulceţurilor 
neraționale, prin mustul trupului”. 


Cu alte cuvinte, până nu se sălăşluieşte harul în adâncul sufletului, lucrează chiar 
din el dracii cei mai subțiri, oprindu-l de la dorirea binelui şi îndemnându-l la 
patimi sufleteşti. Dar după ce se sălăşluieşte harul în minte, vin la rând dracu mai 
materiali, care aţâţă trupul spre patimi trupeşti, ca să despartă mintea din comu- 
niunea cu harul. 


"Harul lui Dumnezeu se sălăşluieşte în însuşi adâncul sufletului. De aceea din 
însuşi adâncul inimii simţim oarecum izvorând dragostea de Dumnezeu, când ne 
gândim fierbinte la EI. Iar dracii de aici înainte se mută şi se încuibează în sim- 
ţurile trupului, lucrând prin firea uşor de influenţat a trupului asupra celor ce sunt 
încă prunci cu sufletul. De aceea harul, prin simţirea minţii înveseleşte trupul cu o 
bucurie de negrăit la cei ce sporesc în cunoştinţă; iar dracii, prin simţurile tru- 
pului, robesc sufletul, îmbiindu-l, ucigașii, cu sila spre cele ce nu vrea, când ne află 
mai ales umblând fără grijă şi cu nepăsare pe calea credinţei”. 


Viaţa duhovnicească începe cu frica de Dumnezeu. "Nimeni nu poate iubi pe 
Dumnezeu din toată inima, dacă nu se teme mai întâi de El întru simţirea inimii”. 
Prin frică începe să se curețe sufletul de păcate. Dar chiar înainte de aceasta trebuie 
să se desfacă de grijile lumeşti. Până ce sufletul e nepăsător şi dornic de plăceri nu 
simte frica de Dumnezeu. Dar când începe să se curețe cu luare aminte, atunci 
simte frica de Dumnezeu ca pe un medicament al vieţii. Curăţindu-se astfel tot mai 
mult, ajunge la dragostea desăvârşită, în care nu mai este frică, ci nepătimire. "Cel 
ce iubeşte pe Dumnezeu crede cu adevărat în EI şi împlineşte cu evlavie poruncile. 
Iar cel ce crede numai şi nu este în iubire, nu are nici credinţa pe care crede că o 


are . 


După curățirea de patimile trupeşti, lucrarea în care rol mare are ascultarea şi în- 
frânarea, trebuie să se facă şi curățirea minţii de gânduri rele, lucru care cere o 
liniştire a minţii. "Cei ce se nevoiesc trebuie să-şi păzească pururi cugetul neîn- 
viforat, ca mintea deosebind gândurile ce intră în ea, pe cele bune şi trimise de 
Dumnezeu să le aşeze în cămările memorie, iar pe cele urâte şi drăceşti să le arunce 
afară din vistieriile firii”. "Dar numai Duhul Sfânt poate curăța mintea cu adevărat. 
Căci strălucind El necontenit în cămările sufletului, nu numai că se fac arătate în 
minte micile şi întunecoasele năvăliri ale dracilor, ci se şi slăbesc, fiind vădite de 
lumina aceea sfântă şi slăvită. De aceea zice apostolul: "Duhul să nu-l stingeţi”. 

Curăţindu-se mintea, se pune în lucrare simţirea ei, care este un organ prin care 
mintea se raportează la cele nevăzute şi dumnezeieşti, ca simţurile trupului la cele 
văzute. "Simţirea aceasta a minţii”, sau a "inimii", sau a "sufletului", nu trebuie în- 
țeleasă însă ca o vedere materială a lui Dumnezeu. 


"Nimeni să nu nădăjduiască, auzind de simţirea minţii că i se va arăta în chip văzut 
slava lui Dumnezeu. Spunem numai că cel ce şi-a curăţit sufletul simte printr-o 
gustare negrăită mângâierea dumnezeiască, dar nu că 1 se arată ceva din cele nevă- 
zute. Pentru că acum umblăm prin credinţă, nu prin vedere, zice fericitul Pavel. 
Dacă deci 1 se va arăta vreunui nevoitor fie vreo lumină, fie vreo formă cu chip de 
foc, fie glas, să nu primească nicidecum o astfel de vedere. Căci este amăgire 
vădită a vrăjmaşului”. 

"Că mintea, când începe să fie lucrată cu putere de lumina dumnezeiască, se face 
întreagă străvezie, încât îşi vede în chip îmbelşugat lumina sa, nimeni nu se 
îndoiește. Căci aşa devine când puterea sufletului biruieşte cu totul asupra pa- 
timilor. Dar că tot ce i se arată într-o formă oarecare, fie ca lumină, fie ca foc, vine 
din reaua uneltire a vrăjmaşului ne învaţă limpede dumnezeiescul Pavel, spunând 
că acela se preface în înger al luminii”. 


Dar înaintarea aceasta în viaţa duhovnicească, spre nepătimire, dragoste şi vedere 
tainică, nu se face fără lupte. "Când mintea începe să simtă harul Preasfântului 
Duh, atunci şi satana mângâie sufletul printr-o simţire dulce, în timpul odihnei de 
noapte, când vine ca o adiere de somn uşor peste el”. Ceea ce ajută atunci sufletului 
să alunge adierea dulce a satanei este numele Domnului lisus. "Dacă deci mintea 
va fi aflată ţinând în amintire fierbinte numele sfânt al Domnului lisus şi se va fo- 
losi ca de o armă de numele acela prea sfânt şi prea mărit, va pleca amăgitorul 
viclean”. 


Cu cât se îmbogăţeşte sufletul mai mult de darurile lui Dumnezeu, cu atât "în- 
găduie Domnul mai mult să fie supărat de draci, ca să înveţe tot mai mult să facă 
deosebire între bine şi rău şi să se facă mai smerit”. 


Diadoh are comună cu mulţi scriitori din Răsărit teoria deosebirii dintre "teolog" şi 
"onostic”. 
= Teologul este propovăduitorul, cuvântătorul tainelor dumnezeieşti, care a 
primit darul cuvântului, al învăţăturii, care e totodată şi darul înțelepciunii. 
— Spre deosebire de el, enosticul a primit darul "cunoştinței”, al unirii cu 
Dumnezeu şi al trăirii acestei uniri. Drumul gnosticului este mai ales acela 
al rugăciunii, al însingurării în adâncurile trăirii mistice, departe de orice 
grijă. 

